정조 23년
己未十二月十五日辰時上御春塘臺日次儒生殿講抄啓文臣親試宣傳官射講藥房入診吏兵房承旨持殿最各司久任郞廳入侍時藥房都提調李時秀提調金文淳左承旨洪樂游假注書呂東植記注官金景煥承膺祚行都承旨閔台爀右承旨兪岳柱左副承旨金羲淳右副承旨崔獻重同副承旨沈象奎以次進伏訖時秀曰寒朝臨殿聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣命試官行禮羲淳承命分付引儀引試官以下入就拜位唱行禮親試試官檢校提學鄭民始行禮曹判書李秉鼎原任直提學鄭大容直提學李晩秀檢校直閣徐榮輔殿講試官行禮曹判書李秉鼎吏曹參議尹光普副司果尹序東修撰南履翼射講試官行護軍李得濟申大謙以次入就拜位行禮訖陞殿進伏命時秀就座開講幼學沈源祖等以次應講羲淳讀奏抄啓文臣入門單子十二人命入懸題紙晩秀擎懸題紙進伏命書御題七言四韻律詩二之日鑿氷沖沖限午時押氷象奎擎出懸顯訖命書榻敎曰假注書李允謙罪名分揀賤臣承命出傳假注書李允謙進伏上曰傳敎承書之時擧措駭然都承旨事誠不成說矣且以諸承旨事言之殿座旣有命則事當差早開門趁卽待令而日高已久始爲來待筵席周旋俱極顚錯誠甚駭然矣仍命書傳敎曰不能周旋之諸承旨一竝禁推台爀等退出象奎曰不能周旋之諸承旨一竝禁推事命下矣依定式遞差傳旨捧入何如上曰依爲之出擧條命書榻敎曰承旨前望單子入之待下批牌招先入侍後謝恩賤臣承命出傳行都承旨李晩秀行左承旨李書九進伏上曰新授承旨牌去來何其遲滯也嚴加催促也賤臣承命出傳回奏曰牌去來姑未齊到而右承旨則以拘忌不進云矣上曰違牌承旨許遞前望單子入之待下批先入侍後謝恩出榻敎仍敎曰牌去來更加催促也賤臣承命出傳右承旨金載翼左副承旨鄭尙愚右副承旨徐有聞同副承旨徐英輔進伏命書傳敎曰承旨房仍左承旨爲禮房左副承旨爲軍士房命書榻敎曰領府事家遣御醫持藥物看病上曰周旋顚錯該注書事極爲駭然矣仍命書榻敎曰假注書南吉寬爲先汰去令該府拿問嚴處吉寬退出命書榻敎曰日次儒生殿講試官以抄啓文臣親試試官加差仍敎曰加差試官則分所捧講可也仍命書榻敎曰副司正洪命周檢閱李存秀副正字尹致永假注書權察賤臣承命出傳命周等進伏講所上曰日次應制當於泮中製進史官一員持此御題與泮郞進去泮中各別檢飭捧券以入可也允謙擎御題承命出去命行宣傳官射講命書榻敎曰各司久任郞入侍賤臣承命出傳與奉常正金晦彬判官金熙華兵曹正郞柳畊刑曹正郞南寅老戶曹正郞李靖模金箕應漢城主簿李奎南司僕僉正金履錫判官韓大裕主簿申大羽成均典簿李敬參訓鍊都監郞廳趙得永金秀臣任光白金履恭金宅和御營郞廳徐翼淳禁衛郞廳李石求宣惠廳郞廳徐簡修宋持敬李舒永尹光心掌樂主簿沈周賢宗廟署直長黃仁紀軍資直長辛景愈廣興奉事金直行備邊司郞廳權友仁李乘運李亨謙尹敏東李思秀金麟鍾鄭宅和鄭魯誠偕入進伏仍命進前晦彬進奏職姓名上曰職掌遺在竝除之只奏所懷也晦彬曰無所懷矣仍退出熙華進奏職姓名命奏所懷熙華曰本寺有六燭七燭八燭名色當初制作之義意雖未知如何而各陵祭享及宗廟薦新時所用六燭因先正臣宋浚吉所啓以小蜜燭代用神室移還安告祭所用六燭肅廟朝以煙氣漲滿室窄難容依文廟兩廡例亦以小蜜燭代用而外山川及七祀祭則依舊例以六燭七燭用之故行祀之際旣不光明無風之日亦多自滅燃之數寸煙燼滿席誠不無欠精之慮至於八燭則蓋爲大享笏記傳唱時用之者也雖以存羊之意至今封進而異於常用燭品無以明火故守僕輩亦以蠟燭私自換用事之欠誠莫過於此此後則外山川及七祀祭用六燭七燭大享時亦用八燭竝依神室告祭例以小蜜燭代用恐合事宜本寺提調臣徐龍輔曾以六燭事有所陳達未及出擧條矣及今備局事例釐正之前定式施行似好故敢此仰達矣上曰六燭七燭八燭等名色雖在典例其光則明暗判異所費則亦無異同況於各陵祭享及宗廟薦新時所用間因先正之建白亦旣換用蜜燭且況體貌與事面之所重下於太廟各陵諸處尤不必持難不待爾之所奏欲爲釐正者久矣此後依此定式施行可也出擧條畊進奏職姓名命奏所懷畊曰臣於本曹留置木同事竊有愚見敢此仰達矣封不動木中爲雨漏所腐傷者合爲二十餘同而備充封留之數視若無用之物其在用舊蓄新之道換用於行用條中恐爲無妨而但其間間朽破者難以全疋用下矣朔下及雜上下時每用連尺之木一朔殆過數十餘匹臣意則就腐傷木中擇其完好處計尺而用下其餘尺寸之朽自歸無用而總計數十同內欠縮似亦不少此則逐年充上庶不失封留元數與其畢竟無用之物虛數留置無寧裁節而適用俾有封置之實效恐合便宜變通之道矣上曰依爲之出擧條寅老進奏職姓名命奏所懷寅老曰本曹大小公費甲申釐正後以贖錢每朔上下自有定數矣其後漸致增加今則一朔用下不啻屢倍於元定之數贖錢本非恒有公費便成應下而如當急時公役則曹儲每患不足臣意則甲申節目後增加者更爲釐正使曹用有限則此弊庶可矯救而流來謬規猝難裁抑敢此仰達矣上曰甲申釐正時爲小民必欲釐弊之聖敎尙亦仰覩而承聆者今聞其後用度不節取用於贖錢者果然云豈不有違於特下御用甲冑價米以補料窠之法意乎爾之所奏甚是以爾差定釐正郞廳諸堂眼同擧行後草記可也出擧條靖模進奏職姓名命奏所懷靖模曰本曹米儲自來不足別營放料之時縮條夥然在前則以嶺南換貿米補用矣換貿罷後他無變通之道敢此仰達矣上曰此外無他可奏之事乎靖模曰無之矣箕應進奏職姓名命奏所懷箕應曰臣待罪屬耳曹中事務不知頭緖而該掌版籍卽是田賦所在也竊於陳田一事不無區區所懷近年以來諸路田案之漸就紊亂全由於陳起之相蒙以至年久未蒙永頉者混入於各年新災泥生已屬完起者潛消於流來舊陳奸竇日滋經用日縮目下改量誠爲急務而經界大政也得人最難民弊不少雖在連豐之歲有難輕議徧擧臣意則且就年久未蒙頉及流來舊陳之地按簿踏驗另行査櫛刊落災頉釐正實摠則量案不必盡改而田政庶可少整雖曰一時之便宜亦爲民國之大益故敢此仰達矣上曰問于度支長可也出擧條奎南進奏職姓名命奏所懷奎南曰升斗衡尺自有定制故都下市民每當新造之時校準於本府烙印以給而市上所用猶有差殊之別至於外邑邑邑異制一邑之內各處場市亦各不同其低昴盈縮之際巧賈暗售其利愚氓反受其害臣意則嚴飭該署及各道市廛所用升斗衡尺使之校準於各其官府各官府則取準本府以爲一定之制似好故敢此仰達矣上曰此非煩奏之事更有可達之事乎奎南曰全羅道山川祭享香祝例以本府書吏陪進而香祝之大路陪行自是堂堂之法意本道香祝以小路作行者極爲未安蓋大路則由京畿果川忠淸道稷山全羅道礪山到全州小路則由京畿始興忠淸道平澤全羅道咸悅到全州以小路譬大路其迂回殆近百里間多險津峻嶺如値潦水道路不通莫重香祝往往有過限不及之弊事之悚悶莫此爲甚參之體例論以事勢固不可因循襲謬此後則遵大路陪進之意定式遵行似好故敢此仰達矣上曰只於霖雨之時闊狹以爲兩便之地可也出擧條履錫進奏職姓名命奏所懷履錫曰各牧場點馬久不爲之馬政疎虞虛實相蒙自明秋鱗次點閱以重馬政似好矣上曰不必出擧條矣大裕大羽進奏職姓名以無所懷退去敬參進奏職姓名上曰泮郞則進去泮中檢飭儒生可也敬參退出得永進奏職姓名命奏所懷得永曰本局砲保所納中忠淸道韓山等七邑本是苧産之地保人身布以苧布上納載在事目而該道該邑輒請代錢便成近例今若以本色準捧則不無害及小民之慮每以代錢許納則亦非遵行事目之道臣意則一依他邑例以價布代納則在該邑可以省弊在本局不患違式而事係釐正敢此仰達矣上曰退與該大將相議也光白進奏職姓名命奏所懷光白曰臣所掌卽銃劍弓箭而其中略有修補之事此外則別無所懷矣命退去履恭進奏職姓名命奏所懷履恭曰本局折授火田在於江原道春川地而近來士夫及土豪多有廣占山地之弊所捧之稅因此減縮此後則火田場內毋占山地之意嚴飭該道似好矣上曰此非煩奏之事退去也宅和進奏職姓名命奏所懷宅和曰餉穀之春夏上納自是法例而或有拖至秋冬之時守令及船人等處各別嚴飭似好矣上曰此非煩奏之事退去也翼淳進奏職姓名命奏所懷翼淳曰無所懷矣石求進奏職姓名命奏所懷石求曰無所懷矣簡修進奏職姓名命奏所懷簡修曰甲午婢貢及己酉高陽軍保減罷代自廟堂區劃各道錢木已爲給代矣其中湖南右水營休番木代錢七百餘兩稱以營儲枵然不爲上納者已至六年而均廳之給代則自如捧上如是減縮事甚可悶合有變通充代之道故敢此仰達矣上曰惠堂之意如何宣惠廳堂上金文淳曰近年以來左右水營休番木元數漸益減縮不但本廳給代條之勢難上送此外各處應下亦甚苟艱云京外事勢俱極可悶毋論其樣耗米每年限一千石令本道監營趁卽劃給兩水營俾免不足之數恐合事宜故敢此仰達矣上曰依爲之出擧條周賢進奏職姓名上曰向筵旣奏所懷不必更陳矣仍命書榻敎曰掌樂主簿沈周賢閑司僉正中令該曹口傳相換仁紀進奏職姓名命奏所懷仁紀曰無所懷矣持敬進奏職姓名上曰同是惠郞則徐簡修之進前奏事已久而他郞則不循班次今始進前誠爲可駭矣仍命書榻敎曰宣惠廳郞廳宋持敬李舒永尹光心竝拿處景愈進奏職姓名命奏所懷景愈曰近年以來收租減縮本監所劃之穀每患不足於放料之數歲末以後三四朔則不得不貸用於他倉穀故處所移易之際斛量傳授之時穀簿自致欠縮事勢亦有掣礙臣意則若以其貸用之數預爲劃下則穀簿損益實與貸用無別而從前弊端似可永除故敢此仰達矣命戶判進前敎曰該郞所奏卿意以爲如何戶曹判書趙鎭寬曰該監所劃之每患不足亦事勢之所不免今此加劃之請似難施矣上曰然則非出擧條之事退去也直行進奏職姓名命奏所懷直行曰倉底小民牟利爲事防納畿邑稅米米色麤劣每致愆期故自今爲始自地部嚴關畿營申飭列邑使其監色直爲來納勿給江民而若復如前防納則該倅及監色隨現重勘似好故敢此仰達矣上曰此爲判堂一號令間可禁之事何敢煩徹乎如是而不能禁斷竝與判堂當難免其責矣出擧條友仁進奏職姓名上曰備郞則竝爲退去也諸郞以次退出書九曰戶曹正郞李靖模訓鍊都監從事官任光白金履恭御營廳餉色從事官徐翼淳所懷奏達俱涉屑越事體所在殊甚未安推考何如上曰依爲之出擧條命入褒貶啓本載翼等以次讀奏書判付訖載翼曰卽伏見諸道今秋冬等褒貶啓本則平安前監司韓用龜守令無一人居中居下全羅監司趙宗鉉咸鏡監司具㢞守令無一人居下殊無嚴明殿最之意該道道臣竝推考警責何如上曰依爲之出擧條尙愚曰卽伏見諸道今秋冬等褒貶啓本則京畿水使李文爀平安前監司韓用龜慶尙監司申耆慶尙左水使金爀邊將無一人居中居下江華留守洪明浩平安兵使李儒敬南兵使崔景岳邊將無一人居中居下殊無嚴明殿最之意竝推考警責何如上曰依爲之出擧條上入御小次命諸臣食代少頃出御陞座有聞讀抄啓文臣收券單子十二人命入試券上敎時秀等曰考講之際必須致意勿以音讀間錯誤爲拘而歸重於文義答對毋失實才之地可也宣傳官射講訖命書傳敎曰命令不可不信向筵以宣傳官計劃射講日處分言之矣今日日氣極寒雖不拿入處分豈可無端勿施乎元戎重任也壯帥首營也何敢諉罪於老衰之禁將新登壇之兩帥乎先時不能禁斷報兵曹後時不能方便於登徹仍以置之何以戢他雖今日罷明日敍一番處分在所不已壯勇大將申大顯訓鍊大將李漢豐竝罷職上曰壯勇大將訓鍊大將罷職之代各其營都提調摠察從事官發牌聽傳敎左邊浦盜大將申大顯罷職之代右邊大將兼察牌招聽傳敎竝姑勿出代出榻敎賤臣承命出傳考講訖命時秀等先退修入榜目命書榻敎曰計劃文武臣頒賞今日爲之抄啓文臣進箋亦於宣賞處所當親受該房知悉仍敎曰頒賞及進箋節次令各該司斯速擧行事分付也賤臣承命出傳引儀引計劃文武臣入就拜位宣賞如儀訖引儀唱進箋抄啓文臣跪進箋如儀訖通禮跪啓禮畢引儀引文武臣退出命兵判進前兵曹判書李在學奏曰昨日副摠管落點以徐瀅修頒布而瀅修不入於前望中故敢此仰達矣上曰然則勿施口傳差代可也出擧條命侍衛引出通禮跪啓乘輿上降殿乘輿入靑陽門由明光門明政門永淸門入交泰門還內諸臣以次退出